รัฐบาลไทย-ข่าวทำเนียบรัฐบาล-รัฐมนตรีเกษตรฯ ปลื้ม โครงการ“ผักเกษตรปลอดภัย เพื่อมวลชน”
วันเสาร์ที่ 5 พฤษภาคม 2561
รัฐมนตรีเกษตรฯ ปลื้ม โครงการ“ผักเกษตรปลอดภัย เพื่อมวลชน”
รัฐมนตรีเกษตรฯ ปลื้ม โครงการ“ผักเกษตรปลอดภัย เพื่อมวลชน”ยกระดับรายได้เกษตรกรแปลงใหญ่    KickOff จ.นครปฐม ดึงคู่ธุรกิจผนึกกําลังร่วมขับเคลื่อน ระหว่างบริษัท ซีพี รีเทลลิงค์ จํากัด กับ กลุ่มแปลงใหญ่ผัก ลุยจําหน่ายผักเกษตรปลอดภัยในร้านกาแฟมวลชน 110 สาขาในก
นายกฤษฎา บุญราช รัฐมนตรีว่าการกระทรวงเกษตรและสหกรณ์ กล่าวในโอกาสเป็นประธานพิธีเปิด โครงการ “ผักเกษตรปลอดภัย เพื่อมวลชน” พร้อมเป็นสักขีพยานร่วมกับ นายศุภชัย เจียรวนนท์ ประธานคณะผู้บริหาร เครือเจริญโภคภัณฑ์ ในพิธีลงนามบันทึกข้อตกลงความร่วมมือโครงการ “ผักเกษตรปลอดภัย เพื่อมวลชน” ระหว่างคู่ธุรกิจ บริษัท ซีพี รี เทลลิงค์ จํากัด ผู้ผลิตและจําหน่ายร้านกาแฟมวลชน และกลุ่มเกษตรแปลงใหญ่ผัก อ.ดอนตูม จ.นครปฐม ซึ่งกระทรวงเกษตรและสหกรณ์ให้การสนับสนุน ณ ห้องประชุม 115 กระทรวงเกษตรและสหกรณ์ ว่า จากนโยบายของกระทรวงเกษตรและสหกรณ์ ที่ได้เน้นให้ความสําคัญกับการพัฒนาและการแก้ไขปัญหาในระดับพื้นที่ (Area based) เพื่อแก้ปัญหาที่มีความเฉพาะเจาะจง สอดคล้องกับสภาพแวดล้อมทางเศรษฐกิจ สังคม และความต้องการสินค้าเกษตรของตลาด โดยได้มอบหมายผู้บริหารระดับสูงของกระทรวงเกษตรและสหกรณ์ โดยเฉพาะผู้ตรวจราชการกระทรวงเกษตรฯ รับผิดชอบในการแนะนํา (Coaching) ประสานงาน (Coordinating) และติดตาม (Monitoring) การบริหารจัดการสินค้าเกษตรครบวงจร และแก้ไขปัญหาด้านการเกษตรที่จําเพาะกับพื้นที่ (Area based) ในแต่ละจังหวัด โดยเน้นใช้แนวทาง “การตลาดนําการผลิต” เพื่อให้มั่นใจได้ว่า สินค้าที่ผลิตออกมานั้น ตรงตามความต้องการของตลาด มีตลาดรองรับเพื่อจําหน่าย สามารถสร้างอาชีพ ส่งผลให้เกษตรกรมีรายได้มั่นคง และมีคุณภาพชีวิตที่ดีขึ้น
“กระทรวงเกษตรและสหกรณ์มีหน้าที่สําคัญในการดูแลเกษตรกรเพื่อให้อาชีพการเกษตรเป็นอาชีพที่มั่นคง มีความอยู่ดีกินดี และประเทศไทยมีความยั่งยืนด้านเกษตรกรรม ปัญหาที่ผ่านมาคือเกษตรกรส่วนใหญ่ยังมีฐานะยากจน ซึ่งมีสาเหตุจากปัญหาราคาสินค้าตกต่ํา เพราะผลิตสินค้าจํานวนมากโดยไม่มีตลาด และขาดความรู้การใช้ปัจจัยการผลิตที่เหมาะสม ส่งผลให้ต้นทุนการผลิตสูง ซึ่งกระทรวงเกษตรฯ ได้มีนโยบายส่งเสริมระบบการทําการเกษตรแบบแปลงใหญ่ เพื่อเพิ่มประสิทธิภาพและลดต้นทุนในการผลิต โดยให้เจ้าหน้าที่ของกระทรวงเกษตรฯ คอยอบรมให้ความรู้ ฝึกปฏิบัติให้แก่เกษตรกรอย่างใกล้ชิด ซึ่งเกษตรกรที่ได้รวมกลุ่มแล้ว ก็นําความรู้ที่ได้ไปดําเนินการทําปัจจัยผลิตใช้เองในกลุ่ม   ช่วยลดต้นทุนในการผลิตได้มาก สามารถยกระดับจากการเป็นผู้ผลิตเพียงอย่างเดียว เป็นผู้ประกอบการเกษตรที่รวบรวมสินค้าเพื่อส่งจําหน่ายให้แก่ผู้บริโภค” นายกฤษฎา กล่าว
สําหรับการดําเนินงานในพื้นที่ จ.นครปฐม ภายใต้นโยบาย “การตลาดนําการผลิต” ของกระทรวงเกษตรและสหกรณ์นั้น ดร.วราภรณ์ พรหมพจน์ ผู้ตรวจราชการกระทรวงเกษตรและสหกรณ์ ได้รับมอบหมายให้เป็นผู้รับผิดชอบในการแนะนํา ประสาน และติดตามการบริหารจัดการการตลาดครบวงจร ซึ่งจากการดําเนินงานดังกล่าว ได้พัฒนาเป็นโครงการ“ผักเกษตรปลอดภัย เพื่อมวลชน” ขึ้น และได้จับคู่ธุรกิจระหว่างบริษัท ซีพี รีเทลลิงค์ จํากัด ผู้ประกอบการธุรกิจกาแฟมวลชน กับกลุ่มเกษตรแปลงใหญ่ผัก อ.ดอนตูม จ.นครปฐม โดยเริ่มรับซื้อผักเกษตรปลอดภัยจากกลุ่มแปลงใหญ่ผัก อ.ดอนตูม จ.นครปฐม เพื่อจําหน่ายในร้านกาแฟมวลชนเบื้องต้น 110 สาขา ในเขตกรุงเทพฯ และปริมณฑล และจะขยายไปอีกกว่า 500 สาขาทั่วประเทศภายในปี 2561 โดยทั้งสองฝ่าย ได้แก่ ดร.นริศ ธรรมเกื้อกูล รองกรรมการผู้จัดการอาวุโส บริษัท ซีพี รีเทลลิงค์ จํากัด และนายทองใบ บรรเทาวงษ์ ประธานกลุ่มวิสาหกิจชุมชนเกษตรแปลงใหญ่ผัก อ.ดอนตูม จ.นครปฐม ได้ร่วมลงนามบันทึกข้อตกลงความร่วมมือในครั้งนี้ ตลอดจนได้ร่วมกันกําหนดปฏิทินการผลิตตามความต้องการของตลาด ซึ่งได้มีการกําหนดชนิดและปริมาณผักปลอดภัยที่จะรับซื้อจากเกษตรกรเพื่อจําหน่ายในร้านกาแฟมวลชน และจัดจําหน่ายผ่านรูปแบบการจัดส่งฟรีถึงบ้าน (Delivery) ในรัศมี 5 กิโลเมตรจากสาขาร้านกาแฟมวลชน รวมทั้งสิ้น 10 ชนิด ได้แก่ คะน้า มะเขือเทศราชินี พริก ถั่วฝักยาว ผักบุ้งจีน แตงกวา แตงร้าน กุยช่าย กวางตุ้งฮ่องเต้ และกวางตุ้งใบพาย และตั้งเป้าหมายรับซื้อในปริมาณ 720 ตัน มูลค่ากว่า 50 ล้านบาทต่อปี รวมถึงการตกลงราคาซื้อขายร่วมกันในราคาที่เป็นธรรมและเหมาะสมเป็นที่พึงพอใจแก่เกษตรกรแปลงใหญ่ อ.ดอนตูม จ.นครปฐม และสอดคล้องกับนโยบาย “การตลาดนําการผลิต” ของกระทรวงเกษตรและสหกรณ์
รัฐมนตรีว่าการกระทรวงเกษตรและสหกรณ์ กล่าวเน้นย้ําถึงผักคุณภาพปลอดภัยจาก “โครงการผักเกษตรปลอดภัย เพื่อมวลชน” ที่จําหน่ายในร้านกาแฟมวลชนว่า ผู้บริโภคสามารถเชื่อมั่นในความปลอดภัยได้ เพราะกลุ่มเกษตรแปลงใหญ่ผักนั้น ได้มีการปลูกผักที่มีการผลิตอย่างมีคุณภาพมาตรฐาน โดยสมาชิกเกษตรกร 50 ราย ในพื้นที่ 150 ไร่ อ.ดอนตูม จ.นครปฐม พร้อมทั้งได้รับการสนับสนุนโรงเรือนปลูกพืช โรงคัดบรรจุ และรถห้องเย็นจากงบประมาณ จ.นครปฐม ซึ่งได้รับการรับรองมาตรฐานผักปลอดภัย (GAP) และผ่านการคัดบรรจุตามหลักเกณฑ์วิธีการที่ดีในการผลิตอาหาร (GMP) โดยกระทรวงเกษตรและสหกรณ์ รวมทั้งได้รับตรวจสอบว่าปลอดสารตกค้างโดยกรมวิชาการเกษตร และกรมส่งเสริมการเกษตร ก่อนเก็บเกี่ยวจากแปลงปลูก และก่อนการคัดบรรจุ ตลอดจนสามารถสืบย้อนกลับได้ถึงข้อมูลของผัก ผู้ผลิต แหล่งผลิต และมาตรฐานความปลอดภัย ผ่าน QR Code ที่ปรากฏบนผลิตภัณฑ์ ทั้งหมดนี้นับเป็นความสําเร็จก้าวแรกที่สําคัญยิ่ง และเป็นแปลงใหญ่แห่งแรก ที่สามารถดําเนินการผนึกความร่วมมือกันของทั้งสองฝ่ายคู่ธุรกิจภายใต้แนวทางการตลาดนําการผลิต ได้อย่างเป็นรูปธรรม นอกจากนี้จะยังขยายความร่วมมือต่อยอดโครงการโดยส่งเสริมผักปลอดภัยตามมาตรฐาน GAP ในแปลงใหญ่ของเกษตรกรจากจังหวัดในภูมิภาคต่าง ๆ เข้าร่วมโครงการอีกด้วย ซึ่งทั้งสองฝ่ายจะต้องร่วมมือกันวางแผนการผลิตสอดคล้องกับความต้องการของตลาด สร้างความมั่นใจให้แก่ผู้บริโภค เกษตรกรได้ราคาที่เหมาะสม เป็นธรรม ยกระดับรายได้ และชีวิตความเป็นอยู่ของเกษตรกร เป็นไปตามเป้าหมายของกระทรวงเกษตรและสหกรณ์และรัฐบาล
นายศุภชัย เจียรวนนท์ ประธานคณะผู้บริหาร เครือเจริญโภคภัณฑ์ กล่าวเพิ่มเติมว่า บริษัท ซีพี รีเทลลิงค์ จํากัด ซึ่งเป็นบริษัทในเครือเจริญโภคภัณฑ์ มุ่งเน้นในเรื่องของการดําเนินธุรกิจควบคู่ไปกับการทํา CSR เพื่อสังคมและชุมชนมาอย่างต่อเนื่อง ซึ่งในส่วนของโครงการ “ผักเกษตรปลอดภัย เพื่อมวลชน” บริษัทฯ ได้เข้าร่วมจับคู่ธุรกิจกับกลุ่มเกษตรกรแปลงใหญ่ผัก อ.ดอนตูม จ.นครปฐม ภายใต้การสนับสนุนของกระทรวงเกษตรและสหกรณ์ เป็นช่องทางการตลาดในการจัดจําหน่ายผักเกษตรปลอดภัยผ่าน “ร้านกาแฟมวลชน กาแฟสร้างอาชีพเพื่อสังคมและชุมชน” โดยเริ่มวางจําหน่ายเมื่อวันที่ 21 มีนาคม 2561 ที่ผ่านมา ซึ่งในช่วงแรกได้ตั้งเป้าหมายการวางจําหน่ายในร้านกาแฟมวลชนสาขากรุงเทพฯ และปริมณฑลรวม 110 สาขา อย่างไรก็ตามบริษัทฯ พร้อมที่จะร่วมสนับสนุนเกษตรกรแปลงใหญ่ผักกลุ่มอื่นๆ ตามนโยบายของกระทรวงเกษตรและสหกรณ์ อันจะช่วยยกระดับการเกษตรอุตสาหกรรมให้ตรงตามมาตรฐาน พัฒนาเศรษฐกิจไทยให้ยั่งยืน พร้อมกระจายโอกาสให้ผู้บริโภคได้บริโภคผักเกษตรปลอดภัยที่มีคุณภาพในราคาที่เป็นธรรม ควบคู่ไปกับการขยายสาขาร้านกาแฟมวลชนกว่า 500 สาขาทั่วประเทศภายในปี 2561 นี้